JJ (Poem) Lamprecht (89) is Saterdagaand dood toe hy en sy vrou op hul plaas, ongeveer 30 km buite Ellisras in Limpopo, aangeval is.

Lamprecht, wat bekend gestaan het as Oom Poem, en sy vrou was by die huis toe drie persone omstreeks 21:30 aan die deur geklop het. “Hy het die deur oopgemaak en die aanvallers het ingekom en hom en sy vrou vasgebind,” het kol. Ronel Otto, woordvoerder van die polisie, aan Maroela Media gesê. “Die aanvallers het geld geëis en met ŉ onbekende bedrag kontant en ŉ vuurwapen gevlug.”

Otto sê die egpaar is albei aangerand, dit is nog nie duidelik watter wapen gebruik is nie. Poem is op die toneel oorlede.

“Niemand is nog in verband met die voorval in hegtenis geneem nie,” het Otto bygevoeg.

Toe die familie nie vanoggend die egpaar in die hande kon kry nie, het hulle onraad vermoed en ander familielede in kennis gestel. Lede van die gemeenskap het hulle vanoggend omstreeks 11:00 in die huis gevind.

Die plaas is tussen Ellisras en Thabazimbi geleë.

Otto het gesê die ondersoek duur voort. Meer inligting sal volg sodra dit beskikbaar gemaak word.